Argentinië (se Sanchez) knak All Blacks | Maroela Media
(Foto: Los Pumas/Twitter)
Die Argentynse losskakel Hugo Porta het in 1982 rugbygeskiedenis in Bloemfontein gemaak toe hy al 21 punte in Suid-Amerika se Jaguars se skokoorwinning oor die Springbokke aangeteken het om die besoekers na 'n oorwinning van 21-12 in die tweede toets te stuur.
Saterdagoggend in Sydney het Nicholas Sanchez ook rugbygeskiedenis gemaak toe hy al 25 punte in die Poemas se skokoorwinning van 25-15 oor die All Blacks in die Drienasiesreeks aangeteken het.
Porta het destyds 'n drie gedruk (dit het toe nog vier punte getel), met die doelskop geslaag, 'n skepdoel behaal en vier strafdoele oorgeklits.
Sanchez het Saterdag ook 'n drie gedruk, die doelskop behaal en ses strafdoele vir sy 25 punte oorgeklits.
Dit was die Poemas se eerste sege in 30 toetse sedert 1985 teen die All Blacks nadat hulle 28 keer verloor het en in een toets gelykop geëindig het.
Dit was ook die eerste keer dat die All Blacks en die Poemas mekaar in Sydney gepak het en dit was die eerste keer sedert Augustus 2011 dat die All Blacks twee toetse agtereenvolgens verloor het.
Boonop het die Poemas 13 maande laas toetsrugby gespeel en is die toerspan, sonder enige noemenswaardige wedstrydoefening, die afgelope paar maande gereeld weens Covid-19 geteister.
Maar daar was geen verskonings nie: net durf, passie en geesdrif.
Die Poemas het gewen omdat hul verdediging rotsvas was, hulle die tempo van die spel beheer het en die All Blacks se ritme heeltemal omvergegooi het.
Die All Blacks was eintlik verbeeldingloos en kon nie hul spel aanpas of verander nie. Hulle het wel naby die einde vir Damian McKenzie opgestuur om die gate te slaan, maar hulle steeds vasgeloop teen ysere verdediging.
Watter lesse is daar te leer?
Dat jy nooit moet gaan lê nie en enige kanse met albei hande aangryp.
Vir Argentynse rugby was dit die reddingsboei wat hulle nodig gehad het om te oorleef. As hulle verloor het, kon Argentynse rugby doodgebloei het.
Vir die All Blacks is die vraag of Ian Foster die regte afrigter is en of Sam Cane die kapteinskap verdien.
Argentinië 25 (16)
Drie: Nicholas Sanchez
Strafdoele: Sanchez (6)
Nieu-Seeland 15 (3)
Drie: Sam Cane, Caleb Clarke
Doelskop: Richie Mo'unga
I love it. Die "magtige" All Blacks kan ook verloor. So, laas week se verloor was toe nie net ń glipsie nie. Mooi so Poemas! Uitstekend! Afrigters speel ń groot rol. Wys mens net hoe goed Rassie Erasmus as afrigter is. Huidig, die beste in die wêreld. Jammer hy kon nie as hoof afrigter by die bokke aanbly nie.
Die wereld staan op sy kop
Ek lief dit as die 'under dog' wen. Baie geluk aan die Puma's.
Dis die resep. Staan nie 'n duim terug in die voorspelers nie, intimideer hul op die afbreekpunte en dodelike verdediging en die old bleaks verloor gou gou.
Ek weet nie wat die probleem is nie, Hulle was heelwaarskynlik vlugvoos wat aanleiding gegee het vir swak verdediging en vele foute.